b"\n_START_ARTICLE_\nJohn Pople\n_START_SECTION_\nBiografia\n_START_PARAGRAPH_\nVa n\xc3\xa9ixer el 31 d'octubre de 1925 a la ciutat de Burnham-on-Sea, poblaci\xc3\xb3 situada al comtat de Somerset. Va viure fins despr\xc3\xa9s de la Segona Guerra Mundial al comtat de Somerset, ingressant l'any 1943 a la Universitat de Cambridge, on es gradu\xc3\xa0 en matem\xc3\xa0tiques el 1946 i es doctor\xc3\xa0 en qu\xc3\xadmica el 1951._NEWLINE_A principis de la d\xc3\xa8cada del 1960 es va traslladar als Estats Units, on va residir la resta de la seva vida. El 1961 fou nomenat membre de la Royal Society de Londres i el 2003 fou nomenat Cavaller Comandant de l'Imperi Brit\xc3\xa0nic per part de la reina Elisabet II del Regne Unit. Va morir el 15 de mar\xc3\xa7 de 2004 a la seva resid\xc3\xa8ncia de Sarasota, situada a l'estat nord-americ\xc3\xa0 de Florida.\n_START_SECTION_\nRecerca cient\xc3\xadfica\n_START_PARAGRAPH_\nLa seva primera contribuci\xc3\xb3 fou una teoria dels c\xc3\xa0lculs aproximats dels orbitals moleculars sobre sistemes d'enlla\xc3\xa7 pi el 1953. Aquesta teoria fou id\xc3\xa8ntica a la desenvolupada per Rudolph Pariser i Robert Parr el mateix any, motiu pel qual fou anomenada m\xc3\xa8tode Pariser-Parr-Pople. _NEWLINE_Interessat en la qu\xc3\xadmica qu\xc3\xa0ntica va desenvolupar m\xc3\xa8todes de computaci\xc3\xb3 qu\xc3\xa0ntics, en els quals va basar el programa inform\xc3\xa0tic GAUSSIAN. A trav\xc3\xa9s d'aquest tipus de m\xc3\xa8todes es va desenvolupar l'anomenada qu\xc3\xadmica computacional que permet investigar les propietats de les mol\xc3\xa8cules en processos qu\xc3\xadmics._NEWLINE_L'any 1998 fou guardonat amb la meitat del Premi Nobel de Qu\xc3\xadmica pel desenvolupament de m\xc3\xa8todes computacionals de qu\xc3\xadmica qu\xc3\xa0ntica. L'altra meitat del premi recaigu\xc3\xa9 en el f\xc3\xadsic nord-americ\xc3\xa0 Walter Kohn pel desenvolupament de la teoria funcional de la densitat."